Yiwen n wass truḥ Tlelli ɣer tseddawit, tegla s tqarɛet n zzit tceyyaɛ Nna Ɛelǧiya i yellis Ḥayat, mi tewweḍ ɣer din temlal-d Asirem mi i d-tekker ad d-truḥ teddukkel yid-s yessaweḍ-itt ɣer wanida tleḥḥu, abrid kammel wwin-tt-id s tsusmi, yuɣ lḥal ttemsedḥin, yessdukel-iten ala axir d lɛeslama di taddart, seg wass-nni Asirem yerra ddehn-is ɣer Tlelli ma d nettat tḥemmel-it seg zik. Uɣalen ttemlilin yal tikkelt ama deg taddart ama anida nniḍen, ttmeslayen ttemsawalen s tilifun, leḥya yellan zik tettwakkes, lulen-d yiḥulfan n tayri gar-asen xas akka zrin aṭas n yiseggasen ɣef beṭṭu n Dda Muḥend Arezqi d gma-s, mazal-it yemmuɣben ɣef wayen i asen-d-yeḍran, daya i yeǧǧan Ɛelǧiya ad d-taf tikti ara yessemlilen atmaten yemṣebḍan ad d-terr tagmat gar-asen, tikti d zzwaǧ n yelli-s n Ɛmer Kenza d Usirem.